To personer er sigtet i en sag om piratkopiering og mulig ulovlig parallelimport.

En stor sag om kopivarer og parallelimport - altså import af varer udenom de autoriserede forhandlere - efterforskes af bagmandspolitiet. Den 29. oktober ransagede bagmandspolitiet flere adresser i Nordjylland sammen med lokalpolitiet og SKAT, og her fandt de et stort parti varer indenfor elektronik og audioudstyr, skriver Jyllands-Posten. Bagmandspolitiet vil ikke afsløre mange detaljer i sagen, da den stadig er på et indledende stadie. De kan dog oplyse, at to personer er sigtet i sagen, som bygger på anmeldelser fra virksomhederne, der ejer rettighederne til produktet. - De beslaglagte produkter skal gennemgås, og de sigtede skal have lejlighed til at forklare sig. Indtil da har vi ikke overblik over det reelle omfang af sagen, siger vicestatsadvokat Erling Vestergaard til Jyllands-Posten. Det vides ikke hvor meget af det beslaglagte, der er kopivarer og ulovlig parallelimport.